Fræðslufundur um fóðurræktun á Vesturlandi Næstkomandi miðvikudagskvöld klukkan 20:30 verður almennur bændafundur í Ársal á Hvanneyri þar sem umræðuefnið er ræktun fóðurjurta . Flutt verða þrjú fræðsluerindi . Fyrst mun Guðfinna Harpa Árnadóttir fjalla um gras - og túnrækt þar sem hún fer yfir æskilegar tegundir og yrki í túnrækt , ræðir mikilvægi endurræktunar , kostnað við endurræktun , áburðarsvörun og þroskaferil mismunandi tegunda í túnum ásamt því að rekja beinar og óbeinar tekjur af reglulegri endurræktun . Þá mun Helga María Hafþórsdóttir fjalla um grænfóðurræktun , helstu tegundir og yrki grænfóðurs af grasa - og krossblómaætt , nýtingarmöguleika grænfóðurs , beit eða sláttur , skjólsáningu og kostnað við ræktun grænfóðurs . Að endingu fjallar Anna Lóa Sveinsdóttir um kornrækt , helstu yrki fyrir Vesturland , bygg til þroska , bygg í heilsæði , skjólsáningu með byggi og kostnað og ábata við ræktun byggs . Fyrirlesarar eru allir nemendur í starfsmiðuðu meistaranámi í búvísindum . Fundarstjóri verður Emma Eyþórsdóttir . Í fréttatilkynningu frá LbhÍ kemur fram að allt áhugafólk um ræktun fóðurs sé sérstaklega velkomið .